ໂດຍແມ່ນປະເທດໜຶ່ງຕັ້ງຢູ່ມະຫາສະມຸດອິນເດຍ, ໃນຫຼາຍປີຜ່ານມາ, ສີລັງກາ ໄດ້ຮັບການພັດທະນາຢ່າງໝັ້ນຄົງ. ສີລັງກາ ພວມຍູ້ແຮງການພັວພັນທາງການທູດດ້ານເສດຖະກິດ, ສູ້ຊົນນຳສີລັງກາ ໃຫ້ກາຍເປັນໃຈກາງຂອງພາກພື້ນກ່ຽວກັນການເດີນທະເລ, ການບິນ, ການຄ້າ ແລະ ພູມປັນຍາ, ແມ່ນຂົວເຊື່ອມຕໍ່ທີ່ສຳຄັນລະຫວ່າງຝ່າຍຕາເວັນອອກ ແລະ ຝ່າຍຕາເວັນຕົກ.
ການພົວພັນມິດຕະພາບທີ່ເປັນມູນເຊື້ອຫວຽດນາມ-ສີລັງກາພັດທະນາຢ່າງສະດວກສະບາຍ
ຫວຽດນາມ ແລະ ສີລັງກາ ໄດ້ສ້າງຕັ້ງການພົວພັນທາງການທູດເມື່ອປີ 1970. ບັນດາການນຳສີລັງກາ, ໂດຍສະເພາະແມ່ນລຸ້ນຕ່າງໆທີ່ເຄີຍສະໜັບສະໜູນຫວຽດນາມ ໃນໄລຍະສົງຄາມຕ້ານອາເມລິກາ ກ່ອນນີ້, ເບິ່ງລວມແລ້ວລ້ວນແຕ່ຮັກສາອາລົມຈິດອັນດີງາມ ແລະ ຄວາມນັບຖືກັບຫວຽດນາມ ແລະ ປະທານໂຮ່ຈິມິນ. ສີລັງກາ ມີ 3 ອົງການຈັດຕັ້ງມິດຕະພາບກັບຫວຽດນາມ ແລະ ສະມາຄົມສາມັກຄີກັບຫວຽດນາມ, ສະມາຄົມສະມາຊິກລັດຖະສະພາມິດຕະພາບກັບຫວຽດນາມ ແລະ ກອງທຶນມິດຕະພາບຫວຽດນາມ - ສີລັງກາ ໂດຍພັກ ມາກຊິດ JVP ສ້າງຕັ້ງ. ກ່ຽວກັບຝ່າຍຫວຽດນາມ, ກຸ່ມສະມາຊິກລັດຖະສະພາບມິດຕະພາບກັບສີລັງກາ ກໍໄດ້ຮັບການສ້າງຕັ້ງເມື່ອຕົ້ນປີ 2012 ແລະ ສະມາຄົມມິດຕະພາບຫວຽດນາມ - ສີລັງກາ ໄດ້ຮັບການສ້າງຕັ້ງເມື່ອປີ 2014.
2 ຝ່າຍໄດ້ແລກປ່ຽນບັນດາການຢ້ຽມຢາມຂັ້ນສູງເປັນປະຈຳ, ໃນນັ້ນຕ້ອງເວົ້າເຖິງການຢ້ຽມຢາມຂອງທ່ານປະທານສະພາແຫ່ງຊາດສີລັງກາ ເມື່ອເດືອນ 07/2013 ແລະ ເມື່ອເດືອນ 08/2015, ທ່ານນາຍົກລັດຖະມົນຕີສີລັງກາ ເຂົ້າຮ່ວມວັນບຸນວິສາຂະບຸຊາ ເມື່ອເດືອນ 05/2014. 2 ປະເທດໄດ້ສ້າງຕັ້ງ 2 ກົນໄກຮ່ວມມື 2 ຝ່າຍ. ກົນໄກຄະນະກຳມະການປະສົມກ່ຽວກັບເສດຖະກິດ, ວິທະຍາສາດ ແລະ ເຕັກນິກ (ເປັນປະທານຂັ້ນລັດຖະມົນຕີການຕ່າງປະເທດ) ເຊິ່ງໄດ້ຮັບການສ້າງຕັ້ງເມື່ອປີ 2003 ແລະ ກົນໄກທາບທາມຄວາມເຫັນດ້ານການເມືອງ ເຊິ່ງໄດ້ຮັບການສ້າງຕັ້ງເມື່ອປີ 2011. 2 ຝ່າຍພວມຄາດຄະເນຈະຈັດກອງປະຊຸມຄະນະກຳມະການປະສົມຄັ້ງທີ 4 ໃນທ້າຍປີ 2017.
ກ່ຽວກັບດ້ານການຄ້າ, ວົງເງິນການຄ້າລະຫວ່າງ 2 ປະເທດຍັງບໍ່ທັນພັດທະນາໃຫ້ເໝາະສົມກັບຄວາມສະມາດບົ່ມຊ້ອນເທື່ອ. ປີ 2016, ວົງເງິນການຄ້າ 2 ສົ້ນບັນລຸປະມານກວ່າ 320 ລ້ານ USD. ປະຈຸບັນ, ການລົງທຶນຂອງສີລັງກາ ຢືນອັນດັບທີ 48/110 ປະເທດ ແລະ ເຂດແຄ້ວນຢູ່ຫວຽດນາມ. ໄລ່ມາຮອດປະຈຸບັນ, ສີລັງກາ ມີ 15 ໂຄງການລົງທຶນໂດຍກົງເຂົ້າຫວຽດນາມ ທີ່ຍັງມີຜົນສັກສິດ ດ້ວຍຍອດຈຳນວນທຶນຈົດທະບຽນເກືອບ 90 ລ້ານ USD, ພົ້ນເດັ່ນແມ່ນໂຄງການບໍລິສັດ Linea Aqua ຫວຽດນາມ ຈຳກັດ. ນັບແຕ່ປີ 2011, ກົມລົງທຶນຕ່າງປະເທດຂອງຫວຽດນາມ (FIA) ແລະ ກົມລົງທຶນ ສີລັງກາ (BOI) ໄດ້ລົງນາມໃນບົດບັນທຶກການຮ່ວມມື, ກຳນົດບັນດາຂົງເຂດສົ່ງເສີມການລົງທຶນຂອງສີລັງກາ ເຂົ້າຫວຽດນາມ ລວມມີ: ເຄື່ອງຕ່ຳແຜ່ນຕັດຫຍິບ, ຢາງພາລາ, ເຄື່ອງໄຟຟ້າ - ເອເລັກໂຕນິກ, ປຸງແຕ່ງຜະລິດຕະພັນກະເສດ ແລະ ທັນຍາຫານ; ເຄື່ອງຫີນປະເສີດ ແລະ ເຄື່ອງສຳອ່າງ; ບັນດາຂົງເຂດສົ່ງເສີມການລົງທຶນຂອງຫວຽດນາມ ເຂົ້າສີລັງກາ ລວມມີ: ໂທລະຄົມມະນາຄົມ, ຜະລິດກົນຈັກກະສິກຳ, ລ້ຽງ, ປູກ ແລະ ປຸງແຕ່ງສິນໃນນ້ຳ, ສຳຫຼວດ - ຂຸດຄົ້ນນ້ຳມັນອາຍແກັດ… ຮ່ວມມືດ້ານກະສິກຳ ແລະ ສິນໃນນ້ຳແມ່ນຈຸດພົ້ນເດັ່ນໃນການພົວພັນລະຫວ່າງ 2 ປະເທດ. ປີ 2014, ໂຄງການ “ຮ່ວມມືດ້ານເຕັກນິກ ແລະ ພັດທະນາສິນໃນນ້ຳສີລັງກາ” ໂດຍຫວຽດນາມ ໜູນຊ່ວຍໄດ້ສິ້ນສຸດລົງ ແລະ ບັນລຸໄດ້ໝາກຜົນສູງໃນການໜູນຊ່ວຍດ້ານເຕັກນິກ ແລະ ບຳລຸງສ້າງພະນັກງານສີລັງກາ ກ່ຽວກັບການລ້ຽງປູກ ປີງທະເລ, ເທົາທະເລ ແລະ ກຸ້ງມັງກອນ, ວາງແຜນກຳນົດພັດທະນາການລ້ຽງປູກສິນໃນນ້ຳໃຫ້ສີລັງກາ.
ໃນການຮ່ວມມືຫຼາຍຝ່າຍ, ຫວຽດນາມ ແລະ ສີລັງກາ ຍາມໃດກໍ່ສະໜັບສະໜູນເຊິ່ງກັນ ແລະ ກັນໃນບັນດາເວທີປາໄສາກົນ ແລະ ພາກພື້ນ. ສີລັງກາ ໄດ້ຮັບຮອງຫວຽດນາມ ມີພື້ນຖານເສດຖະກິດການຕະຫຼາດຢ່າງຄົບຖ້ວນ, ສະໜັບສະໜູນຫວຽດນາມ ສະໝັກເລືອກຕັ້ງເປັນສະມາຊິກສະພາສິດທິດມະນຸດສະຫະປະຊາຊາດ ອາຍຸການ 2014 – 2016, ສະພາເສດຖະກິດ ແລະ ສັງຄົມສະຫະປະຊາຊາດ ECOSOC ອາຍຸການ 2016 – 2018, ພ້ອມທັງຢືນຢັນສະໜັບສະໜູນຫວຽດນາມ ສະໝັກເລືອກຕັ້ງເປັນສະມາຊິກສະພາຄວາມໝັ້ນຄົງສະຫະປະຊາຊາດອາຍຸການ 2020 – 2021.
ສ້າງກຳລັງໜູນໃຫ້ໄລຍະຮ່ວມມືໃໝ່
ບົນພື້ນຖານການພົວພັນມິດຕະພາບທີ່ເປັນມູນເຊື້ອລະຫວ່າງຫວຽດນາມ - ສີລັງກາ ພວມໃນທ່າພັດທະນາຢ່າງສະດວກຄືແນວນັ້ນ, ການຢ້ຽມຢາມຫວຽດນາມ ຢ່າງເປັນທາງການຂອງທ່ານນາຍົກລັດຖະມົນຕີສີລັງກາ Ranil Wickremesinghe ແມ່ນເພື່ອແນໃສ່ສືບຕໍ່ຊຸກຍູ້ບັນດາຂົງເຂດຮ່ວມມືເຊິ່ງສີລັງກາ ມີຄວາມສົນໃຈ. ການເຈລະຈາກັບທ່ານນາຍົກລັດຖະມົນຕີ ຫງວຽນຊວນຟຸກ, ການພົບປະເຈລະຈາກັບບັນດາການນຳຫວຽດນາມ ໃນຂອບເຂດການຢ້ຽມຢາມຂອງທ່ານນາຍົກລັດຖະມົນຕີສີລັງກາ Ranil Wickremesinghe ແນ່ນອນວ່າຈະມີບັນດາເນື້ອໃນຮ່ວມມືໃໝ່, ສ້າງກຳລັງໜູນເພື່ອນຳການພົວພັນລະຫວ່າງຫວຽດນາມ - ສີລັງກາ ກ້າວເຂົ້າສູ່ໄລຍະຮ່ວມມືຢ່າງແທດຈິງ, ມີປະສິດທິຜົນກວ່າໃນໄລຍະຈະມາເຖິງ.